|  |  |  |  |
| --- | --- | --- | --- |
|  | | | |
| **דיני חקיקה** | | | **שם הקורס** |
| **99-523-01** | | | **מס' הקורס** |
| **ד"ר איתי בר-סימן-טוב** | | | **שם המרצה** |
| **מועד א'** | **סמסטר ב'** | **תשע"ז** | **שנה, סמסטר, מועד** |
| **שעתיים וחצי** | | | **משך הבחינה** |
| **עד 6 עמודים. אין לחרוג ממגבלת השורות בכל עמוד.** | | | **מגבלת עמודים** |
| **המבחן בחומר סגור.** | | | **חומר עזר ◾מותר / אסור/ נספחים** |
| **אנא קראו את השאלות וחשבו עליהן לפני שאתם/ן מתחילים/ות לכתוב את התשובה. הקפידו להפריד עיקר מטפל ולכתוב לעניין. נא לנמק את התשובות, תוך הסתמכות על חומרי הקריאה והטיעונים שנלמדו בשיעור.** | | | **הנחיות נוספות** |

**שאלה 1: %70 (עד ארבעה עמודים)**

חבר הכנסת דן חמוץ הוא חבר כנסת מתוסכל. למרות שבעיניו הצעות החוק שהוא מציע הן חכמות ומקוריות מאין כמותן, הן מתקשות פעם אחר פעם לזכות לתמיכה מספקת. תסכולו של חבר הכנסת גבר לאחר שגילה למגינת ליבו שגם לאחר שמונה לסגן שר, לא זכה להכרה ולהשפעה להן הוא ראוי (בעיניו). השיא הגיע כשביקר כנציג הממשלה בטקס שנערך בכפר צ'רקסי ולתדהמתו איש לא זיהה אותו ולא הוענק לו את הכבוד לו ציפה.

על רקע זה, ישב חבר הכנסת חמוץ ימים כלילות וכתב את הצעת חוק שינוי פני המדינה, הצעת חוק מהפכנית שמאגדת בתוכה 33 הצעות חוק קודמות אשר הציע אך הכנסת דחתה בחצי השנה האחרונה. הצעת החוק הגרנדיוזית, קובעת בין היתר, כי מדינת ישראל תוגדר כמדינת כל אזרחיה, למעט הצ'רקסים. כמו כן, עוסקת הצעת החוק במגוון רחב של נושאים, לרבות תשתיות, תחבורה, רשויות מקומיות, חינוך וכו', כשהמוטיב המשותף הוא השקעת מאות מיליוני שקלים בפריפריה, למעט ישובים צ'רקסים.[[1]](#footnote-1) כדי להבטיח שהקרדיט על הצעת החוק יהיה כולו שלו (וששנוא נפשו שר האוצר דן חסכן לא ייקח לעצמו את הקרדיט), מעוניין חבר הכנסת חמוץ להגיש את הצעתו כהצעת חוק פרטית.

למרבה המזל, חבר הכנסת חמוץ מבין שעבור הצעת חוק כה הרת גורל לעתידו הפוליטי ולעתיד המדינה, מן הראוי להתייעץ עם מומחה/ית לדיני חקיקה. לפיכך, הוא פונה אליך בבקשה לחוות דעת מקיפה שתספק לו ניתוח של הכללים הנוגעים להצעת החוק כהצעת חוק פרטית והמכשולים הצפויים לה, לאור דיני החקיקה. יודגש שחבר הכנסת אינו מעוניין בניתוח חוקתי מתחום המשפט החוקתי (או להמלצות לגבי התוכן הראוי של החוק) או בניתוח תיאורטי, אלא רק לניתוח לאור דיני החקיקה הקיימים. כמו כן, אין צורך לדון בביקורת שיפוטית אפשרית.

**שאלה 2: 30% (עד שני עמודים)**

הניחו שיו"ר ועדת הכלכלה יזם הצעת חוק לתקן את חוק הבנקאות ולאפשר לבנק ישראל לעצור סגירת סניפים של הבנקים המסחריים. הצעת החוק נועדה להתמודד עם המגמה המתמשכת של הבנקים לסגור סניפים, במסגרת תכניות התייעלות, שלעיתים פוגעת בשירות לציבור.

מהם להערכתך סיכוייה של הצעת החוק להפוך לחוק? נא לנמק לאור התיאוריות על הליך החקיקה והתנהגות מחוקקים שנלמדו (ויודגש- על התשובה להתמקד אך ורק בתיאוריות על הליך החקיקה)

-- סוף הבחינה --

1. למען הסר ספק: הדברים נכתבים בהומור ללא כוונה לפגוע חלילה בכבודם של צ'רקסים, חברי כנסת בכלל, וחברי כנסת מתוסכלים בפרט. [↑](#footnote-ref-1)